**ПРИЛОЖЕНИЕ № 1**

**ЙОДНИ ТАБЛЕТКИ**

**ИНСТРУКЦИЯ ЗА УПОТРЕБА**

Моля, прочетете внимателно инструкцията за съхранение и прием на йодни таблетки и стриктно спазвайте описаните в нея положения. Ако имате въпроси се обръщайте към здравните заведения.

**В никакъв случай не употребявайте йодните таблетки произволно.**

**Общи сведения за йодните таблетки**

Таблетките са произведени от австрийската фирма “Lannacher Heilmittel Ges” m.b.H, a-8502 Lannacch, Austria.

**Съдържание:**

1 таблетка съдържа: 65 mg калиев йодид, съответстващ по съдържание на 50 mg йод.

**Приложение на йодните таблетки**

Йодните таблетки се пият с цел профилактика за защита на щитовидната жлеза от поемането и натрупването в нея на радиоактивен йод след авария в атомна електроцентрала или друга радиация. Приемането на йодните таблетки намалява и даже елиминира риска от рак на щитовидната жлеза вследствие на натрупване на радиоактивен йод в нея.

**Внимание!** Йодните таблетки се вземат само в дозировката, описана в таблицата след решение за вземането им от оторизираните органи:

- за населението – Министерство на здравеопазването и РДПБЗН;

- за персонала на АЕЦ – от Ръководителя на аварийните работи.

Същите определят времето на започване на профилактиката и нейната продължителност.

**Кой трябва да взима йодни таблетки:**

- децата и подрастващите (до 16 години);

- бременните жени и кърмачките;

- населението от 17 до 40 годишна възраст.

**Забранява се вземането на йодни таблетки от:**

- хора, страдащи от алергия към йода;

- херпетиформен дерматит;

- пемфигус вулгарис;

- миотониа конгенита;

- алергичен васкулит.

**Йодните таблетки се вземат по лекарско предписание при следните заболявания:**

- нарушение на функциите на щитовидната жлеза;

- бронхиална астма;

- бъбречна недостатъчност;

- имунна недостатъчност.

Децата под 1 годишна възраст, бременните жени, кърмачките и хората, страдащи от нарушение на функциите на щитовидната жлеза трябва да вземат йодните таблетки под лекарски контрол.

**Начин на употреба**

За да се избегне или намали нежеланото дразнене на стомашния тракт йодните таблетки се вземат след ядене, като се натрошават и се поемат с много течности.

**Дозировка** – дневна доза, която не бива да се надвишава:

|  |  |  |  |
| --- | --- | --- | --- |
| Възраст | Йоден еквивалент  [mg] | Калиев йодид  [mg] | Брой таблетки |
| Новородени до 1 месец | 12,5 | 16,3 | 1/4\* |
| От 1 до 2 месеца | 12,5 –25 | 15 – 30 | 1/4 - 1/2 |
| От 2 месеца до 3 години | 25 | 32,5 | 1/2 |
| От 3 до 12 години | 50 | 65 | 1 |
| От 12 до 40 години | 100 | 130 | 2 |
| Бременни и кърмачки \*\* | 100 | 130 | 2 |

\* - дава се само една доза

\*\* - дават се само две дози

**Внимание!** Максималната доза да не е повече от 1 грам, йодните таблетки да не се вземат в продължение на повече от 10 дни.

**Странични ефекти**

Страничните ефекти се проявяват слабо. Някои от тях са:

- метален вкус;

- гадене и повръщане;

- стомашно неразположение;

- диария;

- зачервяване на кожата;

- сърцебиене.

Моля не забравяйте, че йодните таблетки предпазват само щитовидната жлеза от попадане на радиоактивен йод в нея, но не защитават от другите радиоактивни вещества, които се отделят при авария в АЕЦ или радиация. Допълнителни защитни мерки, като укриване, използване на индивидуални средства за защита и евакуация ще Ви бъдат разпоредени от:

**За населението – РДПБЗН**

За персонала на АЕЦ – от Ръководителя на аварийните работи.

**Внимание! Да се пазят от деца!**

Условия за съхранение: Да се съхраняват на тъмно, както са пакетирани, при температура от 0оС до 30оС; при влажност 40% до 90%. Слабото покафеняване на таблетките не променя техните качества.